Diari Oficial de la Generalitat Valenciana


Sumari del DOGV 7501, del 09-04-2015 (2015/3153)

ACORD de 2 d'abril de 2015, del Consell, pel qual s'autoritza l'aprovació de l'expedient d'enriquiment injust i la imputació a càrrec del pressupost de l'exercici 2015 de les obligacions arreplegades en l'esmentat expedient i que han sigut contretes durant l'exercici 2014 i anteriors amb distintes empreses que han realitzat de conformitat servicis i subministraments als departaments de salut de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7501

Data del DOGV
:   09-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3153


Data del document
:   02-04-2015

Organisme emissor
:   Conselleria de Sanitat

Tipus de document
:   Acord

ACORD de 2 d'abril de 2015, del Consell, pel qual s'autoritza l'aprovació de l'expedient d'enriquiment injust i la imputació a càrrec del pressupost de l'exercici 2015 de les obligacions arreplegades en l'esmentat expedient i que han sigut contretes durant l'exercici 2014 i anteriors amb distintes empreses que han realitzat de conformitat servicis i subministraments als departaments de salut de la Conselleria de Sanitat. [2015/3153]  
El Consell, en la reunió del dia 2 d'abril de 2015, va adoptar l'acord següent:  
Els greus problemes de finançament que han arrossegat les comunitats autònomes, als quals la Comunitat Valenciana no ha sigut aliena, ha produït un progressiu agreujament del problema dels impagaments a proveïdors de béns i servicis, amb especial impacte en les xicotetes i mitjanes empreses, tal com arreplega el Reial Decret Llei 7/2012, de 9 de març.   
D'altra banda, la gestió ordinària dels gastos dels centres de gestió dependents de la Conselleria de Sanitat implica el tràmit d'un elevat volum d'expedients administratius i econòmics, de contractació, etc., que, segons la programació efectuada o per necessitats sobrevingudes, se substancien en moments distints de l'exercici pressupostari.  
Així doncs, la unió de les circumstàncies esmentades comporta que hi haja obligacions no reconegudes a favor de proveïdors derivades de prestacions de servicis i subministraments d'interés públic essencials per al funcionament correcte dels centres de gestió.  
No obstant això, açò no significa que el tercer que ha realitzat l'activitat o entregat els béns a què s'havia compromés no tinga dret a obtindre de l'administració el degut rescabalament com a conseqüència que no hi ha causa en l'atribució patrimonial.  
En aquells casos en què el vici és imputable a l'actuació administrativa i concorre la circumstància que esta ha rebut una prestació adequada i satisfactòria per a l'interés públic, es fa evident l'existència d'una obligació de rescabalament al tercer pel desequilibri patrimonial ocasionat.  
Pel Decret Llei 2/2015, de 27 de març, del Consell, es va concedir un suplement de crèdit per a finançar operacions derivades de l'execució del mecanisme Compartiment Fons de Liquiditat Autonòmic del Fons de Finançament a Comunitats Autònomes per a l'exercici 2015.  
A l'empara de l'esmentat decret llei, es va iniciar este expedient d'enriquiment injust, referit a factures pendents de l'any 2014 i anteriors.  
A este efecte, la Viceintervenció General de Comptabilitat ha remés una relació de 92.570 factures, per un import de 516.284.873,07 euros. Les esmentades factures, pendents de liquidar, no han sigut incloses en cap dels mecanismes de pagament a proveïdors en relació amb l'Acord 6/2012, de 6 de març, del Consell de Política Fiscal i Financera de les Comunitats Autònomes.  
En virtut del que s'ha disposat en els articles 39.5 i 106.3 Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en el Decret 4/2014, de 3 de gener, del Consell, pel qual es va aprovar el Reglament orgànic i funcional de la Conselleria de Sanitat, a proposta del conseller de Sanitat, el Consell  
  
ACORDA  
  
Primer  
Autoritzar l'aprovació de l'expedient d'enriquiment injust 9/2015 pel titular de la Conselleria de Sanitat.  
  
Segon  
Autoritzar la imputació al pressupost ordinari de la Conselleria de Sanitat (2015-0) de les obligacions contretes per import de 472.993.375,07.euros (IVA inclòs) a favor de les empreses incloses en la relació d'obligacions pendents de l'expedient d'enriquiment injust 9/2015, les quals han realitzat de conformitat servicis i subministraments als departaments de salut de la Conselleria de Sanitat durant els exercicis 2014 i anteriors.  
  
València, 2 d'abril de 2015  
  
El conseller secretari,  
JOSÉ CÍSCAR BOLUFER